জয়পুরে এখন তাপমাত্রা ৪০ ডিগ্রির বেশি। রবিবার তা ছুঁয়েছিল ৪৩ ডিগ্রি। শুধু মানুষ নয়, সেই গরমে মাথা ঘুরে যাওয়ার অবস্থা পশুদেরও। জয়পুরের হাসানপুরা এলাকায় সেই গরমেই ‘পাগল’ হয়ে ছুটে পালালো একটি ঘোড়া। গিয়ে সোজা ঢুকে পড়লো একটি চলন্ত গাড়ির মধ্যে। উইন্ডস্ক্রিন ভেদ করেই। 
‘পাগলা ঘোড়া’র এই কাণ্ডে নিজে তো জখম হয়েছেই ঘোড়াটি, সঙ্গে জখম করেছে গাড়ির চালককেও। শেষে বন দফতরের কর্মীরা এসে ঘোড়াটিকে অনেক কষ্ট করে উদ্ধার করেছেন।
কিন্তু ঠিক কী হয়েছিল? একটি টাঙ্গাওয়ালা ঘোড়াটিকে রাস্তার ধারে বেঁধে রেখেছিলেন। তাকে খাবারও দিয়েছিলেন। কিন্তু সেই খাবার প্যাকেটটি এমন ভাবে রাখা ছিল যে, ঘোড়াটি কিছুই দেখতে পাচ্ছিল না। সঙ্গে প্রচণ্ড গরমে বিরক্ত হয় ঘোড়াটি। 
তার পরেই খুঁটি উপরে ফেলে দৌড় দেয়। রাস্তার লোকেরাও এই ‘পাগলা ঘোড়া’কে দেখে ছুটোছুটি শুরু করে দেয়। ঘোড়াটি ছুটতে ছুটতে প্রথমে একটি বাইক আরোহীকে ধাক্কা মারে। তার পরে একটি গাড়ির উইন্ডস্ক্রিন ভেঙে ঢুকে যায়। 
গাড়ির চালক একটি ইভেন্ট ম্যানেজমেন্ট কোম্পানির কর্মী পঙ্কজ জোশি আহত হন। তাঁকে উদ্ধার করা হয়। প্রথমে স্থানীয় লোকেরা ঘোড়াটিকেও উদ্ধার করার চেষ্টা করে। পরে বন দফতরের একটি দল এসে ঘোড়াটিকে উদ্ধার করে নিয়ে যায়।
বর্তমানে ঘোড়াটি চিকিৎসাধীন। চিকিৎসকরা জানিয়েছেন, প্রচণ্ড গরমের ফলেই ঘোড়াটি এই কাণ্ড ঘটিয়েছে।